“Ілья! Ад усёй душы віншуем з перамогай!”, “Сярэбраны медаль у Эльвіры. Віншуем!” — такімі плакатамі, а таксама радаснымі ўсмешкамі сустракалі нашых спартсменаў прадстаўнікі Міністэрства адукацыі, Беларускай асацыяцыі студэнцкага спорту, Рэспубліканскага цэнтра фізічнага выхавання і спорту навучэнцаў і студэнтаў, валанцёры з БДПУ імя Максіма Танка, БДУФК. Радавацца ёсць чаму. Тры залатыя, чатыры сярэбраныя, два бронзавыя медалі — гэта, безумоўна, удалае выступленне. Нашы спартсмены паказалі высокія вынікі, годна прадставілі краіну на Сусветнай універсіядзе, якая, як адзначыў старшыня Беларускай асацыяцыі студэнцкага спорту Аляксандр Багдановіч, па колькасці ўдзельнікаў і маштабнасці з’яўляецца другімі пасля Алімпійскіх гульняў спартыўнымі спаборніцтвамі.